**TECHNINĖ SPECIFIKACIJA**

1. **PIRKIMO OBJEKTAS**

Nuotekų šalinimo tinklų Pašto g., Darbininkų g., Lauko g., Lauko skg., Stoties g., Turgaus g., Švenčionėlių m., Švenčionių r. sav., projektavimo ir statybos darbai.

1. **PIRKIMO OBJEKTO APIMTYS/ CHARAKTERISTIKA**
   1. **Apimtys**:

Nuotekų tinklai su atšakomis D160 – D200 mm ~ 2121 m (patikslinti projektavimo metu).

* 1. **Charakteristika:** Savitakinių buitinių nuotekų tinklų projektavimas ir statyba.

1. **SUTARTINIŲ ĮSIPAREIGOJIMŲ VYKDYMO VIETA**

Pašto, Darbininkų, Lauko, Stoties, Turgaus gatvėse bei Lauko skersgatvyje, Švenčionėlių m., Švenčionių raj.

1. **REIKALAVIMAI PIRKIMO OBJEKTUI**
   1. **Esamos situacijos aprašymas**

Šiuo metu tik dalis Lauko gatvės gyventojų yra UAB ,,Vilniaus vandenys“ (toliau – Užsakovas) abonentai kaip vandens vartotojai. Centralizuoto nuotekų šalinimo sistemos šiose gatvėse iki šiol nebuvo, gyventojai naudojasi vietinėmis nuotekų tvarkymo sistemomis – nuotekų kaupimo – išgriebimo talpomis arba tvarko buitines nuotekas kitais būdais. Artimiausi centralizuoti buitinių nuotekų tinklai yra Vilniaus g., Ryto g., Turgaus g.

* 1. **Pirkimo objekto aprašymas**

Investicijos Švenčionėlių m. buitinių nuotekų tinklų statybai suplanuotos 2020 m.

2018 m. buvo parengti Pašto, Darbininkų, Lauko, Stoties, Turgaus gatvių bei Lauko skersgatvio būstų buitinių nuotekų tinklų prijungimo prie centralizuotų miesto tinklų projektiniai pasiūlymai. Pasiūlymų tinklų su atšakomis schema pateikiama kaip rekomendacinio pobūdžio Priedas Nr. 1 prie šios Techninės specifikacijos, o aktualus prijungiamų būstų sąrašas pateiktas Techninės specifikacijos Priede Nr. 6. Rangovas gali siūlyti ir kitokius nei Techninės specifikacijos Priede Nr. 1 pateiktoji schema projektinius sprendinius, jei jie racionalesni, pigiau ir/ar paprasčiau ir/ar greičiau įgyvendinami.

Pašto, Lauko, Turgaus gatvės asfaltuotos, Darbininkų, Stoties gatvės ir Lauko skersgatvis – su žvyro danga (pagal Google Street view duomenis). Rangovas savo nuožiūra įsivertina tinklų statybos būdą (uždarą ar atvirą). Gatvėse nuotekų tinklai turi būti tiesiami iš D200 mm vamzdžių. Reikės suprojektuoti D160 mm plastikines nuotekų tinklų atšakas, jas užbaigiant plastikiniais šulinėliais prie sklypų ribų, kaip nurodyta Užsakovo techninėje politikoje. Rangovas turės susiderinti ir gauti privačių sklypų savininkų sutikimus, jei nuotekų tinklų apsaugos zona pateks į privačius sklypus.

Savitaka surinktas nuotekas rekomenduojama sutekinti į artimiausius ne mažesnio kaip d200 mm skersmens buitinių nuotekų tinklus Ryto g. ir Vilniaus g.

Rangovas turės atstatyti esamas išardytas ir/ar pažeistas kietas kelio ir šaligatvio dangas, sutvarkyti aplinką.

Rengiant techninį projektą reikės įvertinti jau paklotus vandentiekio ir nuotekų tinklus bei kitas požemines inžinerines komunikacijas.

Vykdydamas sutartį rangovas privalo vadovautis Techninės specifikacijos reikalavimais bei kitais Lietuvos Respublikos teisės aktais, reglamentuojančiais nurodytų darbų ir projektavimo paslaugų atlikimą.

Rangovas turės:

* + 1. Gauti visus reikiamus privalomuosius dokumentus inžinerinių statinių projektavimui ir statybos darbams, tame tarpe savo vardu gauti ir įgyvendinti prisijungimo sąlygas iš Užsakovo;
    2. Atlikti reikiamus topografinius, geologinius tyrinėjimus;
    3. Parengti projektinius pasiūlymus ir juos viešinti Lietuvos Respublikos statybos įstatymo ir Statybos techninio reglamento STR1.04.04:2017 „Statinio projektavimas, projekto ekspertizė“, patvirtinto Lietuvos Respublikos aplinkos ministro 2016 m. lapkričio 7 d. įsakymu Nr. D1-738 (toliau – Statybos techninis reglamentas STR1.04.04:2017), nustatyta tvarka;
    4. Projektuojamų nuotekų atšakų vietas suderinti su gyventojais;
    5. Parengti statinio techninį ir darbo projektus vadovaujantis Statybos techninis reglamentu STR1.04.04:2017 bei kitų statinio projektavimą ir statybą reglamentuojančių teisės aktų reikalavimais, tyrinėjimų duomenimis, Technine specifikacija bei prisijungimo sąlygomis;
    6. Gavus raštišką Užsakovo pritarimą statinio projekto sprendiniams, pateikti statinio projektą bendrajai projekto ekspertizei. Esant pastaboms, jas ištaisyti ir pakartotinai su atsakymais į pastabas pateikti pataisytą statinio projektą ekspertizei. Gauti teigiamą ekspertizės išvadą;
    7. Užsakovui patvirtinus projektą, pateikti pilnai sukomplektuotus 3 (tris) projekto egzempliorius popierinėje formoje bei kompiuterinėje laikmenoje. Kompiuterinėje laikmenoje įrašomos projektų kopijos, minimalus raiškos reikalavimas – 200 dpi. Kompiuterinėje laikmenoje brėžiniai turi būti pateikti DWG bei PDF formatuose;
    8. Gauti statybą leidžiantį dokumentą (Užsakovas pateiks įgaliojimą Rangovui);
    9. Įrengti laikinąjį ir nuolatinį informacinius stendus pagal Europos Sąjungos finansuojamų projektų reikalavimus;
    10. Atlikti visus darbus pagal parengtą statinio projektą;
    11. Išbandyti pastatytas (įrengtas) sistemas, tinklus;
    12. Atlikti vamzdynų TV diagnostiką;
    13. Parengti požeminių inžinerinių tinklų kontrolines geodezines nuotraukas pagal Techninių reikalavimų reglamento GKTR 2.11.03:2014 „Topografinių erdvinių objektų rinkinys ir topografinių erdvinių objektų sutartiniai ženklai“, patvirtinto Nacionalinės žemės tarnybos prie Žemės ūkio ministerijos direktorius 2000 m. birželio 19 d. įsakymu Nr. 45, tvarką;
    14. Parengti statinio projekto paskutinės versijos brėžinius ir Technines specifikacijas su žyma „Taip pastatyta“;
    15. Parengti statinio kadastro duomenų bylą, kurios turi būti pateiktos su išankstine VĮ „Registrų centras“ patikra;
    16. Atlikti statybos užbaigimo procedūras, kurios nustatytos Lietuvos Respublikos teritorijų planavimo ir statybos valstybinės priežiūros įstatyme, ir pateikti užpildytą deklaraciją apie statybos užbaigimą (pagal įgaliojimą).
    17. Teikiant galutinį atliktų darbų aktą Rangovas turės užpildyti pastatyto materialaus turto suvestinę lentelę, kurioje galutinė bendra objekto kaina bus išskaidyta į atskirus objektus: tinklai, statiniai, įrengimai. Lentelės formą pateiks Užsakovas.
  1. **Sutartinių įsipareigojimų vykdymo tvarka ir terminai**
     1. Rangovas darbus pradeda nuo sutarties įsigaliojimo datos. Projektavimo ir statybos darbai turi būti atlikti per 12 mėn. nuo sutarties įsigaliojimo datos, dar per 2 mėn. turi būti atliktos statybos užbaigimo procedūros.
     2. Sutarties galiojimo terminas, įskaitant apmokėjimo terminą, yra 16 mėn.
     3. Darbų pabaigos terminas galės būti pratęstas, esant šioms sąlygoms:
* Užsakovas nevykdo ar netinkamai vykdo savo įsipareigojimus pagal šią Rangos sutartį ir Rangovas negali vykdyti darbų;
* Užsakovo pateikiami papildomi nurodymai Rangovui turi įtakos Rangovo darbų atlikimo terminams;
* Valstybės ar savivaldos institucijų veiksmai arba bet kokios kitos kliūtys, priskirtinos Užsakovui ir (arba) Užsakovo samdomiems tretiesiems asmenims, trukdo Rangovui laiku atlikti darbus;
* Vykdant darbus paaiškėja šios Sutarties pasirašymo metu nenumatytos aplinkybės (nenumatytas projekto keitimas, trečiųjų asmenų (valstybinių ir savivaldybės institucijų bei įstaigų, vyriausybinių ir nevyriausybinių organizacijų), veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas, žemės savininkų, kurių sklypuose pagal projektą ir šią Sutartį turi būti vykdomi darbai, delsimas ar nesutikimas Užsakovo nustatytomis sąlygomis derinti projektą);
* Rangovo darbų atlikimo terminus lemia ypač nepalankios meteorologinės sąlygos (pvz., ekstremalūs šalčiai, ilgalaikės liūtys, pūgos, uraganinis vėjas ir kt.). Ši sąlyga taikoma tik tuo atveju, jei Rangovas darbus vykdė pagal Sutartimi nustatytą darbų atlikimo grafiką su aiškiai nurodytais konkrečiais darbų atlikimo terminais ir jei pateikė Užsakovui pažymą iš Lietuvos hidrometeorologijos tarnybos apie ypač nepalankias meteorologines sąlygas, kurios pažymoje nurodytame laikotarpyje galėjo turėti įtakos darbų atlikimo terminui. Ši sąlyga netaikoma, jei Rangovas susiplanuoja atvirame ore vykdomus darbus atlikti žiemos laikotarpiu (nuo gruodžio 1 d. iki balandžio 15 d.), kai yra rizika, kad esant minusinei lauko oro temperatūrai ar kitoms oro sąlygoms būdingoms žiemos laikotarpiui (sniegas, apledėjimas, grunto įšalas ir kita) tam tikro pobūdžio darbai (pvz., mūro, betonavimo, grunto darbai, aplinkos tvarkymo, dangų atstatymo, tinklų tiesimo ir išbandymo, kiti darbai, kurių procese naudojamas vanduo, ir t. t.) nebus tinkamai ir/ar laiku atlikti. Rangovas, planuodamas darbus žiemos laikotarpiu (nuo gruodžio 1 d. iki balandžio 15 d.), kurių tinkamam ir savalaikiam atlikimui gali turėti įtaką žiemos periodo meteorologinės sąlygos, prisiima pilną atsakomybę dėl šių darbų tinkamo atlikimo atitinkamu metu.
  + 1. Statybos darbams taikomas garantinis terminas pradedamas skaičiuoti pilnai atlikus Rangos sutartyje numatytus darbus ir juos perdavus Perkančiajam subjektui, kaip tai numatyta Rangos sutartyje.
  1. **Sutarties vykdymo metu pateikiama dokumentacija**
     1. Rangovas privalės pateikti ir suderinti su Užsakovu:
        1. Darbų atlikimo grafiką per 14 k. d. nuo sutarties įsigaliojimo dienos. Grafiko apačioje pagal darbų pozicijas turi būti pateiktos ir planuojamų atlikti ir aktuoti darbų vertės. Jei Rangovas atliks darbus anksčiau nei nurodyta darbų atlikimo grafike, aktas teikiamas grafike numatytai sumai ne anksčiau 1 mėn. nei nurodyta grafike.
        2. Techninį bei darbo projektus, už Rangovo lėšas įsigytus ir užpildytus statybos darbų žurnalus, išpildomąją dokumentaciją, kadastrinių matavimų bylas su išankstine VĮ „Registrų centras“ patikra, atliktų darbų aktus. Taip pat Rangovas (pagal įgaliojimą) turės atlikti statinių statybos užbaigimo procedūras, pateikti visus reikiamus dokumentus per Lietuvos Respublikos statybos leidimų ir statybos valstybinės priežiūros informacinės sistemos (IS) „Infostatyba“ išorinę svetainę statybos užbaigimo dokumento gavimui.

1. **PAPILDOMA INFORMACIJA**
   1. Projektas finansuojamas pagal 2014–2020 m. Europos Sąjungos fondų investicijų veiksmų programos 5 prioriteto „Aplinkosauga, gamtos išteklių darnus naudojimas ir prisitaikymas prie klimato kaitos“ 05.3.2-VIPA-T-024 priemonę „Nuotekų surinkimo tinklų plėtra“.
   2. Darbų vykdymo metu Rangovas turi naudoti tik tas medžiagas / gaminius, kurie nurodyti Techninės specifikacijos Priede Nr. 3. Šiame priede nurodytos medžiagos / gaminiai turi atitikti Techninės specifikacijos Priede Nr. 2 nustatytus reikalavimus ir (arba) būti parinkti iš medžiagų sąrašo, nurodyto <http://www.vv.lt/lt/partneriams/>, galiojusio pirkimo skelbimo metu.
   3. Sutarties vykdymo metu Rangovas, gavęs rašytinį Užsakovo sutikimą, turi teisę keisti perkamas medžiagas / gaminius nurodytus Techninės specifikacijos Priede Nr. 3, jeigu tokių medžiagų / gaminių gamintojas ir (arba) oficialus gamintojo atstovas nebegamina. Siekdamas keisti perkamą medžiagą / gaminį, Rangovas privalo pateikti Užsakovui argumentuotą prašymą su įrodymais, kad gamintojas (-ojai) ir (ar) oficialus gamintojo (-ojų) atstovas (-ai) medžiagų / gaminių nurodytų Techninės specifikacijos Priede Nr. 3 nebegamina ir kad keičiamos naujos perkamos medžiagos / gaminiai visiškai atitinka Techninės specifikacijos reikalavimus. Rangovas keisdamas medžiagas / gaminius negali didinti perkamų medžiagų / gaminių įkainių, pristatymo ir / ar statybos terminų ir / ar keisti kitas sąlygas. Rangovas privalo pateikti keičiamų naujų perkamų medžiagų / gaminių dokumentus.

**PRIEDAI**:

Priedas Nr. 1. Grafinė dalis;

Priedas Nr. 2. Mechanikos medžiagų, gaminių techninės specifikacijos ir jų atitikimas;

Priedas Nr. 3. Konkrečiai siūlomos mechanikos medžiagos, gaminiai ir jų gamintojai;

Priedas Nr. 4. Darbų kainų žiniaraštis;

Priedas Nr. 5. Projektavimo užduotis;

Priedas Nr. 6. Numatytų prijungti būstų sąrašas.

\_\_\_\_\_\_\_\_\_\_\_\_\_\_\_